Oficiālais Vēstnesis L 049 , 19/02/2004 Lpp. 0036 - 0041



Eiropas Parlamenta un Padomes Direktīva 2004/3/EK (2004. gada 11. februāris), ar ko groza Padomes Direktīvu 70/156/EEK un 80/1268/EEK attiecībā uz oglekļa dioksīda emisijas mērījumiem un degvielas patēriņu N1 kategorijas transportlīdzekļiem (Dokuments attiecas uz EEZ) EIROPAS PARLAMENTS UN EIROPAS SAVIENĪBAS PADOME, ņemot vērā Eiropas Kopienas dibināšanas līgumu, jo īpaši tā 95. pantu, ņemot vērā Komisijas priekšlikumu [1], ņemot vērā Eiropas Ekonomikas un sociālo lietu komitejas atzinumu [2], saskaņā ar Līguma 251. pantā noteikto procedūru [3], tā kā: (1) Padomes Direktīva 80/1268/EEK (1980. gada 16. decembris) par oglekļa dioksīda emisiju no mehāniskajiem transportlīdzekļiem un to degvielas patēriņu [4] ir viena no atsevišķām direktīvām tipa apstiprināšanas procedūrā, kas noteikta ar Padomes Direktīvu 70/156/EEK (1970. gada 6. februāris) par dalībvalstu tiesību aktu tuvināšanu attiecībā uz mehānisko transportlīdzekļu un to piekabju tipa apstiprinājumu [5]. (2) Komisijas paziņojums Eiropas Parlamentam un Padomei par "ES politiku un pasākumiem siltumnīcas efektu izraisošo gāzu emisijas samazināšanai: sasniedzot Eiropas Klimata pārmaiņu programmu (EKPP)", piedāvā ieviest stratēģiju, lai samazinātu siltumnīcas efektu izraisošo gāzu emisijas, iekļaujot pasākumus transporta nozarē. Zaļā grāmata "Drošas enerģijas apgādes stratēģijai Eiropā" arī aicina censties uzlabot mehānisko transportlīdzekļu degvielas patēriņu. (3) Saskaņā ar Kopienas stratēģiju samazināt oglekļa dioksīda (CO2) emisiju no vieglajiem automobiļiem, kā minēts Komisijas paziņojumā Eiropas Parlamentam un Padomei "Kopienas stratēģija, kā samazināt vieglo automobiļu CO2 izplūdes un kā uzlabot degvielas ekonomiju", kā pamatinstruments ir izmantota saskaņotā mērījumu metodika, kā noteikts Direktīvā 80/1268/EEK. Lai ļautu turpmākiem pasākumiem samazināt degvielas patēriņu un CO2 emisiju vieglo komerciālo transportlīdzekļu nozarē, ir jāpaplašina minētās direktīvas darbības joma, ietverot arī N1 kategorijas transportlīdzekļus. (4) Kā minēts Eiropas Parlamenta un Padomes Lēmumā Nr. 1753/2000/EK (2000. gada 22. jūnijs), ar ko izveido sistēmu jaunu vieglo automobiļu vidējās īpatnējās CO2 emisijas monitoringam [6], Komisija ir veikusi izpēti, lai pārbaudītu N1 kategorijas transportlīdzekļu īpatnējās CO2 emisijas mērīšanas saskaņotas procedūras iespējas un ietekmi. Šajā sakarā tiek uzskatīts, ka tehniski pieņemams un visefektīvākais risinājums ir piemērot Padomes Direktīvu 70/220/EEK (1970. gada 20. marts) par dalībvalstu tiesību aktu tuvināšanu attiecībā uz pasākumiem, kas jāveic, lai novērstu gaisa piesārņošanu, ko rada emisija no mehāniskajiem transportlīdzekļiem [7], arī degvielas patēriņa un CO2 emisijas mērīšanai šai transportlīdzekļu kategorijai. (5) Daudzi mazie ražotāji no piegādātājiem iepērk motorus, kas ir saņēmuši tipa apstiprinājumu attiecībā uz emisijām saskaņā ar Padomes Direktīvu 88/77/EEK (1987. gada 3. decembris) par dalībvalstu tiesību aktu tuvināšanu attiecībā uz pasākumiem, kas jāveic, lai samazinātu gāzveida un daļiņveida piesārņotāju emisiju no kompresijaizdedzes motoriem, kuri paredzēti transportlīdzekļiem, un gāzveida piesārņotāju emisiju no dzirksteļaizdedzes motoriem, ko darbina ar dabasgāzi vai sašķidrinātu naftas gāzi un kas paredzēti transportlīdzekļiem [8]. Lielai daļai šo ražotāju nav nepieciešamās infrastruktūras vai pieredzes, lai veiktu izplūdes gāzu vai CO2 emisijas testus. Tādēļ ir jāpiešķir izņēmums mazajiem ražotājiem, jo papildu izmaksas, kas tiem rastos, izpildot direktīvas prasības, būtu neproporcionāli augstas. (6) Šiem pasākumiem ir arī ietekme uz Direktīvas 70/156/EEK pielikumiem. (7) Attiecīgi jāgroza Direktīvas 70/156/EK un 80/1268/EK, IR PIEŅĒMUŠI ŠO DIREKTĪVU. 1. pants Ar šo Direktīvu 70/156/EEK groza šādi: a) IV pielikuma I daļas 39. rindu aizstāj ar šādu: "Priekšmets | Direktīva Nr. | Atsauce Oficiālajā Vēstnesī | M1 | M2 | M3 | N1 | N2 | N3 | O1 | O2 | O3 | O4 | 39.CO2 emisijas/degvielas patēriņš | 80/1268/EEK | L 375, 31.12.1980., 36. lpp. | X | | | X" | | | | | | | b) Kopienas atbilstības sertifikātā pabeigtiem vai nokomplektētiem N1, N2 un N3 kategorijas transportlīdzekļiem IX pielikuma I daļas 2. lappusē pievieno šādu punktu: +++++ TIFF +++++ 2. pants Ar šo Direktīvas 80/1268/EEK I un II pielikumu groza saskaņā ar šīs direktīvas pielikumu. 3. pants Ne vēlāk kā 2006. gada 19. februārī Komisija a) iesniedz pētījuma rezultātus par iespēju iegūt reprezentatīvu CO2 emisijas un degvielas patēriņa informāciju par nokomplektētiem daudzpakāpju transportlīdzekļiem un transportlīdzekļiem, kuru emisijas mēra saskaņā ar Direktīvu 88/77/EEK, lai ņemtu vērā šo mērījumu izmaksu efektivitātes aspektus; b) iesniedz ar šo direktīvu ieviestā transportlīdzekļu saimes jēdziena izvērtējumu; c) attiecīgos gadījumos ar Direktīvas 70/156/EEK 13. pantu izveidotajai komitejai sniedz pasākumu projektu par šīs direktīvas pielāgošanu tehnikas attīstībai. 4. pants Ja specializēta virsbūves ražotāja izgatavots transportlīdzeklis atbilst bāzes transportlīdzekļa ražotāja kādas transportlīdzekļu saimes kritērijiem, specializētais virsbūves ražotājs var izmantot ražotāja sniegto informāciju par degvielas efektivitāti un CO2 emisiju. 5. pants 1. No 2005. gada 19. februāra attiecībā uz N1 kategorijas transportlīdzekļiem dalībvalstis, pamatojoties uz iemesliem, kas saistīti ar CO2 emisiju vai degvielas patēriņu, nedrīkst: a) atteikties piešķirt EEK tipa apstiprinājumu vai valsts tipa apstiprinājumu jebkuram attiecīgajam transportlīdzekļa tipam; b) aizliegt transportlīdzekļu reģistrāciju, pārdošanu vai nodošanu ekspluatācijā saskaņā ar Direktīvas 70/156/EEK 7. pantu, ja CO2 emisijas un degvielas patēriņa rādītāji ir noteikti atbilstoši ar šo direktīvu grozītās Direktīvas 80/1268/EEK prasībām. 2. No 2005. gada 1. janvāra attiecībā uz N1 kategorijas I klases transportlīdzekļiem un no 2007. gada 1. janvāra attiecībā uz N1 kategorijas II un III klases transportlīdzekļiem dalībvalstis: a) vairs nepiešķir EK tipa apstiprinājumu saskaņā ar Direktīvas 70/156/EEK 4. panta 1. punktu; b) atsakās piešķirt valsts tipa apstiprinājumu, izņemot gadījumus, kad piemēro Direktīvas 70/156/EEK 8. panta 2. punkta noteikumus, ja CO2 emisijas un degvielas patēriņa rādītāji nav noteikti atbilstoši ar šo direktīvu grozītās Direktīvas 80/1268/EEK prasībām. 3. No 2006. gada 1. janvāra attiecībā uz N1 kategorijas I klases transportlīdzekļiem un no 2008. gada 1. janvāra attiecībā uz N1 kategorijas II un III klases transportlīdzekļiem dalībvalstis a) uzskata atbilstības sertifikātus, kas piešķirti jauniem transportlīdzekļiem saskaņā ar Direktīvu 70/156/EEK, par nederīgiem minētās direktīvas 7. panta 1. punkta nolūkā; b) liedz reģistrēt, pārdot vai nodot ekspluatācijā jaunus transportlīdzekļus, kuriem nav spēkā esoša atbilstoša sertifikāta saskaņā ar Direktīvu 70/156/EEK, izņemot gadījumus, kad piemēro Direktīvas 70/156/EEK 8. panta 2. punktu, ja CO2 emisijas un degvielas patēriņa rādītāji nav noteikti atbilstoši ar šo direktīvu grozītās Direktīvas 80/1268/EEK prasībām. 4. Daudzpakāpju N1 kategorijas transportlīdzekļiem 2. un 3. punktā minētos datumus atliek par 12 mēnešiem. 5. Šajā pantā: - N1 kategorijas I klases transportlīdzeklis ir N1 kategorijas transportlīdzeklis, kura atskaites masa nepārsniedz 1305 kg, - N1 kategorijas II klases transportlīdzeklis ir N1 kategorijas transportlīdzeklis, kura atskaites masa pārsniedz 1305 kg, bet nepārsniedz 1760 kg, - N1 kategorijas III klases transportlīdzeklis ir N1 kategorijas transportlīdzeklis, kura atskaites masa pārsniedz 1760 kg. 6. pants Dalībvalstīs stājas spēkā normatīvie un administratīvie akti, kas vajadzīgi, lai līdz 2005. gada 19. februārim izpildītu šīs direktīvas prasības. Dalībvalstis par to tūlīt informē Komisiju. Kad dalībvalstis pieņem šos pasākumus, tajos iekļauj atsauci uz šo direktīvu, vai šādu atsauci pievieno to oficiālai publikācijai. Dalībvalstis nosaka, kādā veidā izdarāmas šādas atsauces. 7. pants Šī direktīva stājas spēkā dienā, kad to publicē Eiropas Savienības Oficiālajā Vēstnesī. 8. pants Šī direktīva ir adresēta dalībvalstīm. Strasbūrā, 2004. gada 11. februārī Eiropas Parlamenta vārdā — priekšsēdētājs P. Cox Padomes vārdā — priekšsēdētājs M. McDowell [1] OV C 51 E, 26.2.2002., 317. lpp. [2] OV C 125, 27.5.2002., 6. lpp. [3] Eiropas Parlamenta 2002. gada 24. septembra atzinums (OV C 273 E, 14.11.2003., 22. lpp.), Padomes 2003. gada 9. oktobra kopējā nostāja (OV C 305 E, 16.12.2003., 1. lpp.) un Eiropas Parlamenta 2003. gada 16. decembra nostāja (Oficiālajā Vēstnesī vēl nav publicēta). [4] OV L 375, 31.12.1980., 36. lpp. Direktīvā jaunākie grozījumi izdarīti ar Komisijas Direktīvu 1999/100/EK (OV L 334, 28.12.1999., 36. lpp.). [5] OV L 42, 23.2.1970., 1. lpp. Direktīvā jaunākie grozījumi izdarīti ar Regulu (EK) Nr. 807/2003 (OV L 122, 16.5.2003., 36. lpp.) [6] OV L 202, 10.8.2000., 1. lpp. [7] OV L 76, 6.4.1970., 1. lpp. Direktīvā jaunākie grozījumi izdarīti ar Komisijas Direktīvu 2003/76/EK (OV L 206, 15.8.2003., 29. lpp.). [8] OV L 36, 9.2.1988., 33. lpp. Direktīvā jaunākie grozījumi izdarīti ar Komisijas Direktīvu 2001/27/EK (OV L 107, 18.4.2001., 10. lpp.). -------------------------------------------------- PIELIKUMS I Direktīvas 80/1268/EEK I pielikumā izdara šādus grozījumus: 1. Pielikuma 1. punktu aizstāj ar šādu punktu: "1. DARBĪBAS JOMA Šī direktīva attiecas uz M1 un N1 kategorijas mehānisko transportlīdzekļu oglekļa dioksīda (CO2) emisiju un degvielas patēriņu. Tā neattiecas uz N1 kategorijas transportlīdzekļiem, ja: - šīs kategorijas transportlīdzeklim uzstādītā motora tips ir apstiprināts saskaņā ar Direktīvu 88/77/EEK un - ražotāja N1 kategorijas transportlīdzekļu kopējais ražošanas apjoms gadā visā pasaulē ir mazāks par 2000 vienībām." 2. Pielikuma 2.3. punktu aizstāj ar šādu punktu: "2.3. Attiecībā uz 6. punktā minēto testu, ja par tipa apstiprinājumu testiem atbildīgais dienests pats veic testu, jāiesniedz apstiprināmā transportlīdzekļa tipa paraugs. M1 un N1 kategorijas transportlīdzekļiem, kuri saskaņā ar Direktīvu 70/220/EEK saņēmuši tipa apstiprinājumu attiecībā uz emisijām, tehniskais dienests testa laikā pārbauda, vai transportlīdzeklis atbilst robežvērtībām, kas šim tipam piemērojamas saskaņā ar Direktīvu 70/220/EEK." 3. Pielikuma 6.1. pantam pievieno šādu daļu: "Transportlīdzekļus, kas nesasniedz paātrinājuma un maksimālā ātruma vērtības, kas nepieciešamas testa ciklā, jāekspluatē ar pilnīgi nospiestu akseleratoru, līdz tie sasniedz nepieciešamos ekspluatācijas rādītājus. Atkāpes no testa cikla jāreģistrē testa ziņojumā." 4. Pielikuma 11. punktu aizstāj ar šādu punktu: "11. APSTIPRINĀJUMA ATTIECINĀJUMS 11.1. Tipa apstiprinājumu var attiecināt uz tā paša tipa transportlīdzekļiem vai cita tipa transportlīdzekļiem, kas atšķiras ar šādām II pielikumā minētajām parametriem, ja tehniskā dienesta izmērītā CO2 emisija nepārsniedz tipa apstiprinājuma lielumu par vairāk nekā 4 % M1 kategorijas transportlīdzekļiem un 6 % N1 kategorijas transportlīdzekļiem: - atskaites masa, - maksimālā pieļaujamā masa, - virsbūves tips: M1 kategorijas transportlīdzekļiem: sedans, hečbeks, paaugstinātas ietilpības transportlīdzeklis, kupeja, kabriolets, daudzfunkcionāls transportlīdzeklis N1 kategorijas transportlīdzekļiem: kravas automobilis, neliels furgons, - kopējie pārnesuma skaitļi, - motora aprīkojums un palīgdetaļas. 11.2. N1 kategorijas transportlīdzekļa apstiprinājuma attiecinājums uz tās pašas saimes transportlīdzekļiem: 11.2.1. N1 kategorijas transportlīdzekļiem, kas ir apstiprināti kā kādas saimes transportlīdzekļi, izmantojot I pielikuma 12.2. punkta procedūru, tipa apstiprinājumu var attiecināt uz tās pašas saimes transportlīdzekļus tikai tad, ja pēc tehniskā dienesta vērtējuma jaunā transportlīdzekļa degvielas patēriņš nepārsniedz tā transportlīdzekļa degvielas patēriņu, uz kuru pamatots saimes degvielas patēriņš. Apstiprinājumus var arī attiecināt uz transportlīdzekļiem, kas ir: - līdz 110 kg smagāki nekā testētais saimes transportlīdzeklis, ar noteikumu, ka to masas starpība ar vieglāko saimes transportlīdzekli nepārsniedz 220 kg, - ar zemāku kopējo pārnesuma skaitli nekā testētajam saimes transportlīdzeklim, ja atšķirību iemesls ir tikai riepu izmērs, un - atbilst transportlīdzekļu saimei visos pārējos aspektos. 11.2.2. N1 kategorijas transportlīdzekļiem, kas ir apstiprināti kā kādas saimes transportlīdzekļi, izmantojot I pielikuma 12.3. punkta procedūru, tipa apstiprinājumu var attiecināt uz tās pašas saimes transportlīdzekļiem bez papildu testu veikšanas tikai tad, ja pēc tehniskā dienesta vērtējuma jaunā transportlīdzekļa degvielas patēriņš nepārsniedz robežvērtības, kas noteiktas saimes transportlīdzekļiem ar attiecīgi augstāko un zemāko degvielas patēriņu." 5. Pievieno šādu punktu: "12. N1 KATEGORIJAS TRANSPORTLĪDZEKĻU APSTIPRINĀJUMS SAIMĒ N1 kategorijas transportlīdzekļus var apstiprināt saimē atbilstoši 12.1. punktam, izmantojot vienu no divām 12.2. un 12.3. punktā minētajām metodēm. 12.1. Šajā direktīvā N1 kategorijas transportlīdzekļus var grupēt saimē, ja šādi parametri ir identiski vai noteiktās robežās: 12.1.1. Identiski parametri: - ražotājs un tips, kā noteikts II pielikuma I iedaļas 0.2. punktā, - motora darba tilpums, - emisiju kontroles sistēmas tips, - degvielas sistēmas tips, kā noteikts II pielikuma 1.5.2. punktā. 12.1.2. Šādiem parametriem ir jābūt šādās robežās: - kopējais pārnesuma skaitlis (ne vairāk kā 8 % augstāka par zemāko), kā noteikts II pielikuma 1.6.3. punktā, - atskaites masa (ne vairāk kā 220 kg vieglāka par smagāko), - frontālā daļa (ne vairāk kā 15 % mazāka par lielāko), - motora jauda (ne vairāk kā 10 % mazāka par lielāko). 12.2. Transportlīdzekļu saimi, kā noteikts 12.1. punktā, var apstiprināt ar CO2 emisiju un degvielas patēriņa datiem, kas ir raksturīgi visiem saimes transportlīdzekļiem. Tehniskajam dienestam testa nolūkā jāizvēlas viens saimes transportlīdzeklis, kuram pēc tehniskā dienesta domām ir vislielākā CO2 emisija. Mērījumus veic saskaņā ar 6. punktā norādīto, un saskaņā ar 6.5. punktā aprakstīto metodi rezultātus izmanto kā tipa apstiprinājuma vērtības, kas raksturīgas visiem saimes transportlīdzekļiem. 12.3. Transportlīdzekļus, kas saskaņā ar 12.1. punktu ir sagrupēti saimē, var apstiprināt ar individuāliem CO2 emisiju un degvielas patēriņa datiem katram saimes transportlīdzeklim. Tehniskais dienests testa nolūkā izvēlas divus transportlīdzekļus, kuriem pēc tehniskā dienesta domām ir attiecīgi vislielākā un vismazākā CO2 emisija. Mērījumus veic, kā norādīts 6. punktā. Ja ražotāja norādītie dati par šiem diviem transportlīdzekļiem ir 6.5. punktā minētajās robežās, kā tipa apstiprinājuma vērtības var izmantot CO2 emisijas datus, ko ražotājs norādījis visiem saimes transportlīdzekļiem. Ja ražotāja norādītie dati neietilpst minētajās robežās, tipa apstiprinājumam izmanto saskaņā ar 6.5. punktā minēto metodi iegūtos rezultātus, un tehniskais dienests izvēlas atbilstošu citu saimes transportlīdzekļu skaitu papildu testiem." II. Direktīvas 80/1268/EEK II pielikumu groza šādi: 1. Tekstu lapas augšpusē groza šādi: "Papildpielikums EK tipa apstiprinājuma sertifikātam Nr.… attiecībā uz transportlīdzekļa tipa apstiprinājumu 6, ņemot vērā Direktīvu 80/1268/EEK (CO2 emisija un degvielas patēriņš), kurā jaunākie grozījumi izdarīti ar Direktīvu 2004/3/EK." 2. Papildpielikumam pievieno šādu zemsvītras piezīmi: "6 Attiecībā uz transportlīdzekļiem, kas ir apstiprināti saimē saskaņā ar I pielikuma 12. punktu, šis pielikums ir jāiesniedz par katru transportlīdzekļu saimes transportlīdzekli." 3. Papildpielikumu groza šādi: a) papildpielikuma 1.3. punkts ir šāds: "1.3. Virsbūves tips: 1.3.1. M1 kategorijas transportlīdzekļiem: sedans, hečbeks, paaugstinātas ietilpības transportlīdzeklis, kupeja, kabriolets, daudzfunkcionāls transportlīdzeklis 1 1.3.2. N1 kategorijas transportlīdzekļiem: kravas automobilis, neliels furgons." b) papildpielikuma 1.7. punkts ir šāds: "1.7. Tipa apstiprinājuma vērtības:" --------------------------------------------------